Maria Pi Ferrer

**María Pi i Ferrer**, **María Pi de Folch** izenez ere ezaguna (Roses, 1884ko ekainaren 27a - Bartzelona, 1960ko azaroaren 20a), maistra, aktibista politiko, hizlari eta idazle kataluniarra izan zen.

## Ibilbidea 
Maria Ferrer i Bertaren eta Salvi Pi i Denclar marinelaren alaba da. Ama 1856-1937 bitarte bizitu zen eta aita 1855-1937 baino lehenagoko tartean. Rosesen jaio arren, 18 urte bete arte Sèten (Okzitania) bizi izan zen, bertako Eskola Nazionalean ikasi zuelarik. Gero Magisteritza ikasi zuen eta Frantziako III. Errepublikako maistra titulua lortu ondoren irakasle lanetan hasi zen.

20 urte zituela ezkondu zen Katalunian, Rafael Folch politikari eta idazlearekin, eta lau seme-alaba izan zituzten: Albert, Frederic, Jordi eta txikiena, Maria, Nuria izenez ezagunagoa. Pi *Unió Socialista de Catalunyako* kidea izan zen eta Bartzelonako ''Club Femení i d'Esports* eta *Lyceum Club*-eko kide. Kataluniako *Front Únic Femení Esquerrista*  alderdiko kide ere izan zen. Esquerra Republicanaren egunkarietan argitaratu zuen, baita *La Opinion* eta *La Humanidad* egunkarietan ere*.* Hauez gain, *Companya* i *Justícia Social'' aldizkarietan.

Bere ezagutzak eta pedagogian izandako eskarmentuak mundu guztiarentzako eskola publikoaren defentsaren zerbitzura jarri zituen. Horretarako aurka zeudenen argudioak erabili eta birformulatu zituen bere proposamena justifikatzeko. Horren lekuko idatzitako hainbat artikulu eta l'Ateneu Barcelonès-en egindako hitzaldia bera. Eremu zabaleko hizlaria izan zen. Esparru intelektualetan mugitzen zen bezala, ingurune herrikoiagoetan ere aritu zen. Pik Kataluniako hainbat herritan eman zituen hitzaldiak eta Bartzelonako Lyceum Club-ak eskaintzen zion plataforma baliatu zuen *Ateneo Polytechnicum*-en orientazio politikoko hitzaldi-ziklo bat antolatzeko. Hitzaldi horietatik abiatuta, Lyceum-ek berak editatutako *Una visió femenina del moment present* (1932) lana bildu zuen, non 1930eko hamarkadako gizarteak planteatzen zituen bost dilemak planteatzen diren

Emakumeen auzian interesatua zegoenez, 1935ean *Justicia Social* aldizkarian hamar bat artikulu idatzi zituen, ekonomia eta politika saiakera txikitzat har daitezkeenak eta emakumeen ekonomia politikoaren hasierako mugarritzat har daitezkeenak. Idazlea laster konturatu zen «emakumeak bere erabateko emantzipaziorako duen eskubiderako arazoa soldatarena dela bereziki, nahiz eta beste arazo  batzuek ere tartean egon». ''El feminisme dins l'obra de Concepció Arenal* liburua ere idatzi zuen.

Anna Murià idazlearekin korrespondentzia eta adiskidetasuna mantendu zituen, azken hau erbestean zegoen bitartean. Bere alaba, Nuria Folch, Joan Salesekin ezkondu zen, Mercè Rodoredaren editorearekin. Seme-alabak, berriz, medikuntzan aritu ziren, eta beste bat ingeniaria izan zen. Bere bilobetako bat, Nuria Sales, historialaria da, eta beste bat, Maria Bohigas Sales, editorea eta itzultzailea.

Pi 1960ko azaroaren 20an hil zen Bartzelonan.

## Aintzatespenak 
Sant Martíko "Memoria eta Genero Batzordearen" ekimenez, 2016an, zazpi pedagogori buruzko ikerketa bat hasi zen, Bartzelonako Izendegian sartzeko. 2019an onartua izan zen proposamena eta behin betiko aldeko txostena 2021ean eman zen. Batzordea lau emakume-erakundez osatua zegoen: *Associació Àmbar Prim*, *Grup L'Amigat*, *Grup de Dones del Foment Martinenc* eta *Associació de Televisió del Clot*. Ondorioz, 2022ko martxoaren 8an, Bartzelonako hiriak Maria Pi Ferrer lorategiak eskaini zizkion San Martin barrutiari, Felipe de Malla, Otranto eta Ferrer Bassa kaleen artean.

## Lana 
* *Una visió femenina del moment present (1932).*
* *El feminisme dins l'obra de Concepció Arenal.''

## Erreferentziak